Jeremy Sarmiento

Jeremy Leonel Sarmiento Morante (s. 16. kesäkuuta 2002 Madrid, Espanja) on ecuadorilais-englantilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Brighton & Hove Albionia.

Sarmiento pelasi englantilaisseura Charlton Athleticin ja vuosina 2018–2021 portugalilaisseura Benfican junioreissa. Hän siirtyi Brightoniin heinäkuussa 2021. Hän pelasi kaudella 2021–2022 viisi valioliigaottelua. Toisessa liigaottelussaan joulukuussa 2021 West ham Unitedia vastaan hän pelasi avauskokoonpanossa mutta joutui loukkaantumisen vuoksi vaihtoon jo 13. minuutilla. Hän palasi reisivammansa jälkeen reservijoukkueeseen maaliskuussa ja valioliigajoukkueesen huhtikuussa mutta oli kauden lopulla jälleen poissa uuden reisivamman takia. Kaudella 2022–2023 Sarmiento pelasi yhdeksän valioliigaottelua, joista yhden ottelun avauskokoonpanossa. Maaliskuun lopulla hänen jalkapöydänluuhunsa tuli maaottelussa murtuma ja hän joutui sairaslomalle loppukaudeksi.

Sarmiento pelasi Englannin nuorisomaajoukkueissa, muun muassa yhden ottelun alle 17-vuotiaiden Euroopan-mestaruuskilpailuissa 2019. Hän pelasi Ecuadorin A-maajoukkueessa ensimmäisen kerran lokakuussa 2021. MM-kilpailuissa 2022 hän tuli vaihdosta kentälle joukkueensa kaikissa kolmessa ottelussa. Hän on pelannut toukokuun 2023 loppuun mennessä 13 A-maaottelua ja niissä neljä kertaa avauskokoonpanossa.

Lähteet 

Ecuadorilaiset jalkapalloilijat
Englantilaiset jalkapalloilijat
Vuonna 2002 syntyneet
Elävät henkilöt